Diari Oficial de la Generalitat Valenciana


Sumari del DOGV 5968, del 05-03-2009 (2009/2530)

RESOLUCIÓ de la Direcció General de Patrimoni Cultural Valencià, de 30 de gener de 2009, per la qual es redelimita l'entorn de protecció de la masia fortificada Torre el Palomar de Sant Mateu (Castelló), s'articula la normativa protectora corresponent, s'amplia el termini per a resoldre el procediment de quinze a vint mesos i se sotmet de nou a tràmit d'informació pública.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5968

Data del DOGV
:   05-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2530


Data del document
:   30-01-2009

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Sant Mateu
    * ben cultural
    * patrimoni arquitectònic
    * protecció del patrimoni
    * monument

RESOLUCIÓ de la Direcció General de Patrimoni Cultural Valencià, de 30 de gener de 2009, per la qual es redelimita l'entorn de protecció de la masia fortificada Torre el Palomar de Sant Mateu (Castelló), s'articula la normativa protectora corresponent, s'amplia el termini per a resoldre el procediment de quinze a vint mesos i se sotmet de nou a tràmit d'informació pública. [2009/2530]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que en el moment de la seua entrada en vigor ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. La denominada masia fortificada Torre de Palomar, situada al terme municipal de Sant Mateu (Castelló), constituïx, per tant, per ministeri directe de la llei un Bé d'Interés Cultural amb la categoria de Monument, i així es troba inscrita en la secció primera de l'Inventari General del Patrimoni Cultural Valencià i en el Registre General de Béns d'Interés Cultural.
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet a la Conselleria de Cultura i Esport complementar les declaracions de béns d'interés cultural produïdes abans de l'entrada en vigor de la llei, a fi d'adaptar-ne el contingut als requisits que s'hi establixen. La Conselleria de Medi Ambient, Aigua, Urbanisme i Habitatge ha emés un informe sobre la proposta d'orde delimitadora de l'entorn elevada a la seua consideració en el tràmit d'elaboració reglamentària en el sentit de complementar la unitat o recurs paisatgístic cultural en què s'integra la masia fortificada, la qual cosa exigix ampliar-ne l'entorn de protecció i perfeccionar-ne la normativa, tutelant tant els arbres que hi ha com les tanques tradicionals de les finques que el formen, i impedint els elements que interferisquen o trenquen l'harmonia del paisatge rural.
En aplicació del que disposen els articles 27 i 28 de la Llei d'11 de juny de 1998 de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a l'informe emés en el tràmit de l'elaboració reglamentària per la Conselleria de Medi Ambient, Aigua, Urbanisme i Habitatge, la Direcció General de Patrimoni Cultural Valencià de la Conselleria de Cultura i Esport de la Generalitat, resol
Primer
Rectificar la delimitació de l'entorn de protecció de la masia fortificada Torre de Palomar de Sant Mateu (Castelló), ampliant-lo, i establir-ne de nou la normativa protectora en l'articulat que a continuació es transcriu.
Normativa de protecció de la masia fortificada Torre de Palomar i el seu entorn
Monument:
Article 1. Règim del monument. Cal ajustar-se al que disposa la secció segona, règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 35 de la Llei, 4/1998, d'11 de juny, del Patrimoni Cultural Valencià.
Entorn de protecció:
Article 3. Preservació del paisatge històric. A fi de preservar el paisatge històric de la masia, no s'hi autoritzaran noves edificacions, independentment de l'ús, i hi queden expressament prohibits els moviments de terres, les excavacions, les senyalitzacions de tipus publicitari i els abocaments de residus.
Article 4. Prohibició d'elements impropis i pertorbadors. No s'hi permetran instal·lacions o elements emergents com ara fanals, sitges, marquesines, rètols, depòsits elevats, etc., que pertorben el caràcter rústic de l'àmbit protegit.
No s'hi permetran les tanques no tradicionals, ni murs o tancaments, ni el depòsit permanent d'elements materials que trenquen l'harmonia del paisatge rural tradicional o que desfiguren la visió del paisatge o del mateix monument.
Article 5. Règim de les edificacions existents. Les edificacions existents no podran augmentar el volum edificat, i l'acabat exterior i haurà d'atindre's a l'ambient rústic en què estiguen situats, tot això sense perjuí de l'aplicació de l'article 21 de la Llei 4/1998, d'11 de juny, del Patrimoni Cultural Valencià, a estos immobles.
Article 6. Règim general d'intervencions en l'entorn. Allò no regulat per la present normativa s'haurà de precisar en l'autorització de la Conselleria de Cultura i Esport, preceptiva, segons l'article 35 de la Llei 4/1998, d'11 de juny, del Patrimoni Cultural Valencià, per a qualsevol intervenció, fins i tot les regulades pels articles anteriors; esta autorització haurà de tindre en compte els criteris establits en l'article 39.3 de la llei esmentada.
Article 7. Protecció de la vegetació. Les masses d'arbres que hi ha en l'àmbit de l'entorn de protecció hauran de ser conservades, i qualsevol actuació sobre estes dependrà de l'autorització competent en matèria de medi ambient.
Segon
Atesa la concurrència de circumstàncies complexes que han exigit un estudi complementari per part dels servicis tècnics d'esta direcció general, s'amplia el termini per a resoldre el present procediment de quinze mesos a vint, d'acord amb la possibilitat legal que preveu l'article 27.7 de la Llei 4/1998, d'11 de juny, del Patrimoni Cultural Valencià.
Els annexos que s'adjunten a la present resolució redelimiten literalment i gràficament l'entorn de protecció i n'establixen la normativa protectora.
Tercer
En compliment d'allò preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Sant Mateu, als interessats ja personats en l'expedient i als interessats desconeguts a través del tràmit d'informació pública, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar la llicència municipal, si esta fóra preceptiva.
Quart
La present resolució rectificadora, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Cinqué
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural per a l'anotació preventiva.
Sisé
Atés que la present redelimitació comporta una ampliació de l'entorn primitivament delimitat per a reajustar-lo a les determinacions protectores de la Llei 4/1998, d'11 de juny, del Patrimoni Cultural Valencià, en la nova redacció després de ser reformada per la Llei 5/2007, i pot implicar limitació o gravamen de nous drets, se sotmet de nou a informació publica el present procediment, d'acord amb l'article 27.6 de la Llei 4/1998, d'11 de juny, del Patrimoni Cultural Valencià.
Seté
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 30 de gener de 2009.- La directora general de Patrimoni Cultural Valencià: Paz Olmos Peris.
Annex I. Delimitació literal
1. Justificació de la delimitació proposada
La delimitació s'establix a partir de criteris tipològics i paisatgístics. Pel fet de tractar-se d'una masia rodejada de camps, s'inclouen en el perímetre de protecció les parcel·les rústiques més pròximes i les carreteres i els camins rurals des d'on és possible contemplar-la com a tal. S'ha ampliat l'entorn de protecció fins a la carretera de Morella i de Castelló a Saragossa, acceptant d'esta manera l'al·legació de la Conselleria de Medi Ambient, Aigua, Urbanisme i Habitatge.
2. Delimitació de l'entorn
Origen: intersecció del límit oest del camí Vell de Morella amb el límit del terme de Sant Mateu.
Sentit: horari.
Línia delimitadora: des de l'origen, la línia recorre la partió entre els termes de Sant Mateu i Xert en direcció nord-est. Gira al sud per la vora est de la carretera de Castelló a Saragossa. Gira a l'oest travessant perpendicularment a la carretera indicada la parcel·la 13 del polígon cadastral n. 01 fins al límit nord de la parcel·la 14d. Continua a l'oest per la mitgera sud de la parcel·la 14e. Creua el camí de la Torre de Palomar, continua per les mitgeres nord de les parcel·les 36, 45, 69, 77, 73 i 74 i l'oest de la parcel·la 74 fins al camí Vell de Morella, pel qual seguix, incorporant-lo, fins al punt d'origen A.
Annex II: delimitació gràfica
Anexo II: delimitación gráfica